Výročná správa o hospodárení ÚDZS za rok 2006

1. Úvod

	Úrad pre dohľad nad zdravotnou starostlivosťou (ďalej len „úrad“) je podľa § 19 ods. 1 písm. c) zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“) povinný predložiť vláde výročnú správu o hospodárení do troch mesiacov po skončení kalendárneho roka.

	Základným rámcom hospodárenia úradu v roku 2006 bol rozpočet úradu, ktorý Národná rada SR schválila na svojom zasadnutí 14. decembra 2005 uznesením č. 2014. Úrad v roku 2006 hospodáril s príjmami úradu a s inými prostriedkami, ktorých tvorba je v súlade so zákonom č. 581/2004 Z. z. 

	Neoddeliteľnú súčasť výročnej správy o hospodárení úradu za rok 2006 tvoria súvaha, výkaz ziskov a strát a výkaz o plnení rozpočtu ostatných subjektov verejnej správy.

	Úrad v roku 2006 viedol účtovníctvo v zmysle zákona č. 431/2002 Z. z. o účtovníctve v znení neskorších predpisov. Postupy účtovania a účtovná osnova sú určené opatrením Ministerstva financií SR č. 22502/2002-92 v znení neskorších predpisov. Rozpočet úradu je súčasťou rozpočtu verejnej správy a pri sledovaní plnenia rozpočtu verejnej správy sa uplatňuje rozpočtová klasifikácia v zmysle § 4 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, podľa ktorej sa jednotne určujú a triedia príjmy a výdavky rozpočtu verejnej správy. Z tohto dôvodu úrad sledoval príjmy a výdavky podľa opatrenia Ministerstva financií SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie.

	Účtovná závierka úradu podlieha auditu. Audítora na návrh správnej rady schválila dozorná rada. Úrad oznámil Ministerstvu zdravotníctva SR, ktorý audítor bol poverený overovaním účtovnej závierky. Úrad si necháva vyhotovovať aj priebežný audit priebežných štvrťročných účtovných závierok. Audítorský výrok k účtovnej závierke za rok 2006 a k výročnej správe o hospodárení za rok 2006 je súčasťou výročnej správy o hospodárení. 

2. Základný štatistický prehľad o hlavnej činnosti úradu v roku 2006

	Úrad bol zriadený zákonom č. 581/2004 Z. z. k 1. novembru 2004 ako právnická osoba, ktorej sa v oblasti verejného zdravotníctva zverilo vykonávanie dohľadu nad verejným zdravotným poistením a vykonávanie dohľadu nad poskytovaním zdravotnej starostlivosti. Úrad správu o činnosti ÚDZS za rok 2006 predloží vláde SR v súlade s § 19 ods. 1 písm. a) zákona č. 581/2004 Z. z. do 30. júna 2007.

2.1. Predseda úradu

	Predsedom úradu v roku 2006 bol MUDr. Ján Gajdoš, ktorý bol vládou SR vymenovaný za predsedu k 1. aprílu 2005.  Dňom 25. januára 2007 bol vládou SR vymenovaný do funkcie predsedu úradu MUDr. Richard Demovič PhD.

2.2. Správna a dozorná rada úradu

	Vláda Slovenskej republiky v súlade s § 24 zákona č. 581/2004 Z. z. uznesením č. 1132/2004 vymenovala 5 členov správnej rady a uznesením č. 846/2005 ďalších 2 členov ako zástupcov zamestnancov. V roku 2006 sa stretla celkom sedemkrát a prerokovala 41 predložených materiálov. Na svojich zasadnutiach prijala 64 uznesení.

	Národná rada Slovenskej republiky v zmysle § 26 ods. 3 zákona č. 581/2004 Z. z. uznesením č. 1376 zvolila členov dozornej rady úradu. Dozorná rada úradu je kontrolným orgánom úradu a má 5 členov. V roku 2006 zasadala celkom trinásťkrát. Prerokovala 50 predložených materiálov a prijala 83 uznesení.

2.3. Organizačné členenie úradu 

	Ústredie úradu má sídlo v Bratislave na  Grösslingovej ulici 5.

	Úrad zriadil 8 pobočiek, ktorých pôsobnosť sa kryje s územným členením vyšších územných celkov. Sídla pobočiek sú v Bratislave, Trnave, Trenčíne, Martine, Banskej Bystrici, Nových Zámkoch, Košiciach a Prešove. 

	Súčasťou úradu je 12 súdnolekárskych a patologickoanatomických pracovísk (ďalej len „SLaPA pracoviská“). K 1. januáru 2006 boli SLaPA pracoviská umiestnené v Bratislave (dve pracoviská), Trnave, Trenčíne, Nitre, Nových Zámkoch, Žiline, Martine, Banskej Bystrici, Lučenci, Poprade, Prešove a Košiciach. K 31. máju 2006 ukončilo činnosť SLaPA pracovisko v Trnave.

2.4. Personálne zabezpečenie úradu a jeho vzdelanostná štruktúra

	Vzdelanostná náročnosť pri personálnom obsadení úradu vyplýva z vymedzenia pôsobnosti úradu (§§ 18 a 20 zákona č. 581/2004 Z. z.). Dohľad nad poskytovaním zdravotnej starostlivosti a nad verejným zdravotným poistením môžu vykonávať len vysokoškolsky vzdelaní zamestnanci v odboroch určených v § 43 zákona č. 581/2004 Z. z. Úrad z hľadiska profesií zamestnáva najviac odborníkov - lekárov, následne inžinierov s ekonomickým zameraním a právnikov.  

	Vzdelanostná štruktúra zamestnancov úradu vo fyzických osobách k 31. 12. 2006:

Vzdelanie	Ústredie	Pobočky	SLaPA	Úrad celkom	
	Počet	%	Počet	%	Počet	%	Počet	%	
VŠ	70	60,87	91	63,19	97	40,93	258	52,02	
SŠ	42	36,52	53	36,81	96	40,51	191	38,51	
SOU, ZŠ	3	2,61	0		44	18,56	47	9,47	
Spolu	115	100,00	144	100,00	237	100,00	496	100,00	

2. 5. Oblasť verejného zdravotného poistenia

V roku 2006 úrad posudzoval tri žiadosti o vydanie povolenia na vykonávanie verejného zdravotného poistenia, z toho dve žiadosti boli podané ešte v roku 2005.

Žiadosť spoločnosti FLOW s. r. o. pre zdravotnú poisťovňu VIVIA zdravotná poisťovňa, a. s. bola podaná v roku 2005. V roku 2005 úrad žiadosť zamietol a na základe podaného rozkladu bola v roku 2006 predložená na druhostupňové konanie, ktoré potvrdilo rozhodnutie prvostupňového orgánu. 

V decembri 2005 predložil žiadosť na vykonávanie verejného zdravotného poistenia zakladateľ EUREKO B. V., Holandsko pre Medicare zdravotná poisťovňa, a. s. Rozhodnutie o vydaní povolenia bolo vydané 13. februára 2006. Medicare zdravotná poisťovňa, a. s. bola zapísaná v obchodnom registri 9. marca 2006. Od 12. apríla 2006 zakladateľ zmenil jej názov na Union zdravotná poisťovňa, a. s.

Dňa 5. mája. 2006 bola úradu doručená žiadosť spoločnosti Across Finance, a. s. na vykonávanie verejného zdravotného poistenia pre Národnú zdravotnú poisťovňu, a. s. Dňa 30. júna 2006 zaslala táto spoločnosť žiadosť o späťvzatie svojej žiadosti. Konanie vo veci bolo zastavené.

Dohľad nad zdravotným poistením bol vykonávaný dohliadaním na plnenie oznamovacích povinností zdravotných poisťovní voči úradu ustanovených zákonom č. 581/2004 Z. z. a zákonom č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (ďalej len „zákon č. 580/2004 Z. z.“). Pri sledovaní plnení oznamovacích povinností zdravotnými poisťovňami boli sledované všetky povinnosti vyplývajúce zo zákona č. 581/2004 Z. z. súvisiace s činnosťou zdravotných poisťovní. Úrad sledoval vývoj finančnej situácie zdravotných poisťovní, ktorý bol zameraný na sledovanie platobnej schopnosti, sledovanie vývoja záväzkov a pohľadávok, sledovanie príjmov a výdavkov a aj sledovanie podkladov na mesačné prerozdelenie poistného. Predmetom sledovania bolo aj dodržiavanie určených termínov, forma, rozsah a úplnosť zasielaných dokladov. Prípadné zistenia poukazujúce na nesúlad so zákonnými ustanoveniami boli v nadväznosti na ich charakter riešené formou dohľadu na diaľku, prípadne v rámci prebiehajúceho výkonu dohľadu na mieste.

	V prvom polroku 2006 boli ukončené dva dohľady nad zdravotnými poisťovňami na mieste začaté koncom roka 2005. V súlade s plánovaným výkonom dohľadu na mieste bolo v roku 2006 vykonaných 16 dohľadov na mieste, z ktorých dva neboli ukončené do 31. 12. 2006. 

	Podľa § 18 ods. 1 písm. f) zákona č. 581/2004 Z. z. je úrad styčným orgánom pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov Európskej únie, Nórska, Lichtenštajnska, Islandu a Švajčiarska (ďalej len „EÚ“). Úrad zabezpečuje zúčtovanie nákladov na zdravotnú starostlivosť čerpanú poistencami slovenských zdravotných poisťovní v EÚ a poistencami EÚ v Slovenskej republike. Agendu úrad prevzal od Všeobecnej zdravotnej poisťovne k 1. januáru 2005. V porovnaní s rovnakým obdobím roka 2005 vzrástol počet formulárov E125SK o 93% a výška predpisu pohľadávok o 123%. Počet formulárov E125EU vzrástol o 127% a predpis záväzkov vzrástol o 110%. Zúčtovanie na základe paušálnych nákladov bolo realizované po prvýkrát v roku 2006 za rok 2004 vzhľadom na publikovanie paušálnych nákladov v Úradnom vestníku EÚ 22. 6. 2006. 

	V prehľade sú uvedené počty a hodnoty spracovaných a obom stranám predložených prípadov v roku 2006.
Druh
formulárov	Počet spracovaných formulárov	Celková hodnota	Počet členských štátov EÚ, voči ktorým úrad uplatnil pohľadávky na refundáciu nákladov	Najväčší dlžníci SR	
E125SK	52 069	121,91 mil. Sk	25	Česká republika
Maďarská republika	
E127SK	371	3,05 mil.  Sk	7	Česká republika
Spolková republika Nemecko	
Spolu	52 440	124,96 mil. Sk			

Druh
formulárov	Počet spracovaných formulárov	Celková hodnota	Počet členských štátov EÚ, ktoré si uplatnili voči  úradu pohľadávky na refundáciu nákladov	Najväčší veritelia SR	
E125EU	16 213	271,95  mil. Sk	25	Česká republika
Spolková republika Nemecko	
E127EU	721	11,66 mil. Sk	5	Česká republika
Luxembursko
Spolková republika Nemecko	
Spolu	16 934	283,61 mil. Sk			

	Záväzky a pohľadávky úradu voči štátom EU a voči zdravotným poisťovniam z činnosti styčného orgánu k 31. 12. 2006 sú uvedené v časti 7. Záväzky a pohľadávky.
 
	Úrad podľa § 18 ods. 1 písm. e) zákona 581/2004 Z. z. plní záväzky štátu v oblasti zdravotníctva vyplývajúce z dvojstranných  medzinárodných zmlúv. V roku 2006 mala Slovenská republika takéto dohody s Republikou Srbska, Jordánskom a Angolou. Úrad v sledovanom období uhradil Všeobecnej zdravotnej poisťovni, a. s. tri prípady poskytnutia neodkladnej zdravotnej starostlivosti pre štátnych občanov zmluvných štátov v celkovej hodnote 19 181,80 Sk. Všetky prípady sa týkali čerpania zdravotnej starostlivosti štátnych občanov Republiky Srbska.

	Úrad podľa § 18 ods. 1 písm. a) zákona 581/2004 Z. z. vydáva rozhodnutia v správnom konaní platobným výmerom (ďalej len „PV“) o pohľadávkach na poistnom na zdravotné poistenie a o pohľadávkach na preddavkoch na poistné na verejné zdravotné poistenie. Prehľad prvostupňových správnych konaní vedených pobočkami úradu v roku 2006:

Správne konanie	Počet konaní	Percentuálne vyjadrenie z celkového počtu správnych konaní	
Vydaný PV	6 398	84,97%	
PV, ktoré nadobudli právoplatnosť	5 811	77,17%
(90,82 % z vydaných PV)	
Zastavené správne konania	819	10,88%	
Rozklady podané účastníkmi konania	183	2,43%
(2,86% z vydaných PV)	
Rozhodnutia vydané v rámci autoremedúry	69	0,92%	

Celkové finančné vyčíslenie prvostupňových správnych konaní pri vydávaní PV podľa istiny a úrokov, resp. poplatkov z omeškania:

	Suma uplatnená v návrhoch	
Istina (nezaplatené poistné, resp. preddavky)	124 182 137 Sk	
Úroky z omeškania	99 384 Sk	
Poplatky z omeškania	26 862 336 Sk	
Spolu	151 143 857 Sk	

Podľa § 84 zákona 581/2004 Z. z. úrad dokončuje právoplatne neskončené správne konania zdravotných poisťovní do ich transformácie na akciové spoločnosti. Prehľad dokončovaných správnych konaní v roku 2006:

	Celkový počet postúpených správnych konaní	z toho	
		Konania podľa § 84 zákona
č. 581/2004 Z. z., kde úrad koná	Vrátenie spisu poisťovni z titulu, že úrad nemá pôsobnosť konať	
Počet konaní	498	373	125	
Výška uplatnenej istiny	5 819 972 Sk	4 485 867 Sk	1 334 105 Sk	
Výška poplatku z omeškania 0,1%	5 621 893 Sk	5 486 931 Sk	134 962 Sk	
Výška poplatku z omeškania 0,2%	22 803 153 Sk	18 415 398 Sk	4 387 755 Sk	
Celkom uplatnené v Sk	34 245 018 Sk	28 388 196 Sk	5 856 822 	

Úrad podľa § 18 ods. 1 písm. a) zákona 581/2004 Z. z. vydáva rozhodnutia o uložení pokuty poistencom a platiteľom poistného za porušenie alebo nesplnenie povinnosti ustanovených príslušnými právnymi predpismi. Prehľad správnych konaní v oblasti ukladania pokút v roku 2006:

Celkový počet právoplatných rozhodnutí o uložení pokuty	Celková suma právoplatne uložených pokút	Celková suma uhradených pokút	Percentuálne vyjadrenie sumy uhradených pokút z celkovej sumy právoplatne uložených pokút	
7 839	11 412 700	2 866 790	25,12	

2. 6. Oblasť dohľadu nad poskytovaním zdravotnej starostlivosti

	V oblasti dohľadu nad poskytovaním zdravotnej starostlivosti úrad obdržal v  roku 2006 celkom 1321 podaní, z toho 1168 (88,4%) bolo ukončených a 153 (11,6%) ostáva v riešení. Pobočkami úradu bolo riešených spolu 1042 (78,9%) podaní. 

	V rámci špecifikácie podaní prevládali podnety v celkovom počte 1263 – riešené v súlade so zákonom č. 581/2004 Z. z. Sťažnosti tvorili 58 prípadov – riešené v súlade so zákonom č. 152/1998 Z. z.

Celkom	Podnety	%	Ukončené	%	Sťažnosti	%	Ukončené	%	
1321	1263	95,6	1110	87,9	58	4,4	58	100	

	Z vyriešených 1110 podnetov úrad odstúpil 277 (25%) podnetov na ďalšie konanie inému subjektu, v dvanástich prípadoch bol ten istý podnet postúpený na konanie dvom subjektom (okrem VÚC, aj na SLK alebo iným štátnym organizáciám).

Podnety odstúpené subjektu	Počet	%	
VÚC	119	43	
Zdravotnícke zariadenie	20	7,2	
Stavovské organizácie	41	14,8	
Ministerstvá, soc. poisťovňa, iné inštitúcie	97	35	
Spolu:	277	100	

	Úrad z vyriešených 1110 podnetov uložil 75 podnetov (6,7%) ad acta (nedoplnenie údajov potrebných na začatie dohľadu, anonymné podania s nedostatočnými údajmi a pod.),  10 podnetov (0,9%) bolo stiahnutých pisateľom a 3 podnety (0,3%) boli odstúpené v rámci ÚDZS na vecne príslušnú sekciu.

Z celkového počtu 58 sťažností úrad vybavil 3 sťažnosti, z toho bola 1 (33,3%) sťažnosť  ukončená ako opodstatnená a 2 sťažnosti (66,7%) boli  ukončené ako neopodstatnené. Ostatné sťažnosti úrad odstúpil:
-	46 (79,3%) sťažností na priame vybavenie inému orgánu (VÚC, SLK, riaditeľom zdravotníckych zariadení, Sociálna poisťovňa a iným orgánom), v 2 prípadoch postúpil podanie súčasne na konanie dvom subjektom (okrem VÚC, aj na SLK alebo iným organizáciám),
-	9  ( 15,5%) sťažností uložil ad acta.

Subjekt	Počet	%	
VÚC	21	45,7	
Zdravotnícke zariadenie	3	6,5	
Stavovské organizácie	8	17,4	
Ministerstvá, soc. poisťovňa, iné inštitúcie	14	30,4	
Spolu:	46	100	

V súvislosti so správnym poskytovaním zdravotnej starostlivosti bolo riešených 745 podnetov. Opodstatnenosť a neopodstatnenosť podnetov:

Podnety spolu	Opodstatnené	%	Neopodstatnené	%	
745	209,5*)	28,1	535,5*)	71,8	
*)Jeden podnet bol ukončený v jednej časti ako opodstatnený a v druhej časti ako neopodstatnený.

Úrad vykonal v roku 2006 pri vybavovaní podnetov 603 dohľadov na mieste podľa zákona č. 581/2004 Z. z. v znení neskorších predpisov. Vyhodnotenie opodstatnenosti a neopodstatnenosti ukončených dohľadov na mieste:

Ukončené spolu	Opodstatnené	%	Neopodstatnené	%	Ad acta (stiahnuté podnety)	%	
525	176,5*)	33,6	346,5*)	66	2	0,4	
*)Jeden podnet bol ukončený v jednej časti ako opodstatnený a v druhej časti ako neopodstatnený.

Úrad v roku 2006 v súvislosti s nesprávne poskytovanou zdravotnou starostlivosťou uložil:
-	49 návrhov sankčných opatrení,
-	5 návrhov na začatie disciplinárneho konania, 
-	23 návrhov na nápravné opatrenia,
-	90 pokút priamo poskytovateľovi zdravotnej starostlivosti. 

	Úrad v roku 2006  podal 30 trestných oznámení. Vo všetkých prípadoch oznámení orgánom činným v trestnom konaní sa jednalo o prešetrované prípady v súvislosti so správnym poskytovaním zdravotnej starostlivosti.

	Úrad zabezpečoval v súlade so Štatútom odbornej komisie predsedu úradu činnosť odbornej komisie. Odborná komisia predsedu úradu prejednala za rok 2006 na 11 odborných komisiách 45 prípadov. Zo 45 prerokovaných prípadov bolo 22 opodstatnených, z toho na 8 prípadov bolo podané oznámenie na Generálnu prokuratúru o podozrení zo spáchania trestného činu. V piatich prípadoch bol riešený nesúlad medzi klinickou diagnózou a pitevným nálezom. 

	Úrad v súvislosti s riešením problematiky bezpečnosti a ochrany práva pacientov vypracoval metodické usmernenie o  zavádzaní stratégie bezpečnosti pacienta v ústavnej zdravotnej starostlivosti a Slovník pojmov vzťahujúcich sa k bezpečnosti pacientov a liekov, ktorý bol vypracovaný v súlade s odporúčaním Zdravotného výboru Rady Európy.  

	V rámci poradenskej a konzultačnej činnosti úrad vybavil k 31.12. 2006:
-	3 158 telefonických hovorov,
-	45 písomných podaní,
-	632 elektronických podaní.

	Otázky pacientov boli zamerané najmä na:
-	vyberanie poplatkov (vystavenie rôznych potvrdení, objednávanie pacientov, výpisy zo zdravotnej dokumentácie),
-	preventívne prehliadky (najmä stomatológia , gynekológia, rizikové pracoviská ),
-	sociálnu problematiku (invalidné dôchodky, opatrovateľská starostlivosť)
-	zmenu lekára, 
-	zmenu zdravotnej poisťovne, 
-	nespokojnosť s poskytnutou zdravotnou starostlivosťou 
-	správanie zdravotníckych pracovníkov,
-	poskytovanie  a sprístupňovanie údajov zo zdravotnej dokumentácie, 
-	nárok na kúpeľnú  starostlivosť a iné.  

2. 7. Činnosť SLaPA pracovísk

	V Slovenskej republike od 1. 6. 2006 úrad realizoval zmenu v sieti SLaPA pracovísk. Počet pracovísk poklesol z celkového počtu 13 pracovísk na 12 ukončením činnosti patologickoanatomického pracoviska v Trnave z dôvodu personálnej nedostatočnosti na základe uznesenia správnej rady úradu č. 94/2006 zo 7. 4. 2006 a rozhodnutia predsedu úradu o organizačnej zmene č. 66693/2006/904 zo dňa 24. 4. 2006.

	V roku 2006 bolo vykonaných na SLaPA pracoviskách úradu spolu 9 141 pitiev:
Pitvy	Rok 2005	Rok 2006	
	počet	%	počet	%	
Patologickoanatomické	3 724	38,49	3 231	35,35	
Súdnolekárske	4 438	45,86	4 373	47,84	
Súdne	1 515	15,65	1 537	16,81	
Spolu	9 677	100,00	9 141	100,00	

	Na histologických úsekoch SLaPA pracovísk bolo spolu pripravených 96 592 bločkov a  z nich 99 027 histologických preparátov potrebných pre morfologickú diagnostiku ochorení u  zomrelých.  

	Laboratórne úseky SLaPA pracovísk v roku 2006 celkovo vykonali:
-	3 405 histochemických vyšetrení,
-	366 imunohistochemických vyšetrení, 
-	8 142 sérologických vyšetrení krvi u mŕtvych, 
-	940 sérologických vyšetrení u živých.

	V roku 2006 na toxikologických úsekoch SLaPa pracovísk bolo celkovo vykonaných 164 942 toxikologických vyšetrení. Počet toxikologických vyšetrení u mŕtvych a živých (vyšetrenia na alkohol v krvi a dôkaz prítomnosti drog):

Toxikologické vyšetrenia	Počet	%	
U mŕtvych	109 428	66,35	
U živých	55 514	33,65	
Spolu	164 942	100,00	

	Úrad v súvislosti s výkonom prehliadky mŕtvych tiel v rámci výkonu dohľadu na mieste vydal v roku 2006 pre prehliadajúcich lekárov 2 112 nových poverení na výkon prehliadky mŕtveho tela a  zároveň vykonal odborné školenia pre prehliadajúcich lekárov. 

	Zamestnanci úradu sa aktívne zúčastnili na česko-slovenskej konferencii súdneho lekárstva v máji 2006. Úrad má zastúpenie v dvoch pracovných skupinách Národného monitorovacieho centra pre drogy pri Generálnom sekretariáte Úradu vlády SR. Úrad súčasne spolupracuje s Európskym monitorovacím centrom pre drogy a drogové závislosti (EMCDDA) a podieľa sa na dvoch projektoch realizovaných v SR.

	Úrad je súčinný so znalcami v odvetví súdne lekárstvo na výkon pitvy v zmysle zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov a vyhláškou Ministerstva spravodlivosti SR č. 491/2004 Z. z. o odmenách, náhradách výdavkov a náhradách za stratu času pre znalcov, tlmočníkov a prekladateľov v znení neskorších predpisov.

	Úrad vytvára na SLaPA pracoviskách podmienky a spolupracuje na činnosti výučbových základní lekárskych fakúlt v SR v odboroch patologická anatómia a súdne lekárstvo.

	V popredí záujmu úradu je v najbližšom období naďalej skvalitňovať prácu na SLaPA pracoviskách, zvyšovať kvalifikáciu svojich zamestnancov, zabezpečiť modernizáciu priestorov a prístrojového vybavenia existujúcich pracovísk, ktoré v minulosti boli na pokraji záujmu zdravotníckych zariadení tak, aby vyhovovali normám Európskej únie.

2. 8. Oblasť dohľadu nad nákupom zdravotnej starostlivosti

	Poskytnutá zdravotná starostlivosť sa uhrádza z prostriedkov verejného zdravotného poistenia na základe uzatvorených zmlúv zdravotných poisťovní s poskytovateľmi zdravotnej starostlivosti pre jednotlivé formy zdravotnej starostlivosti v rozsahu určenom zákonom a v cenách dohodnutých v súlade cenovým opatrením Ministerstva zdravotníctva SR. Predmetom zmlúv je nákup zdravotnej starostlivosti, ktorú sa zdravotné poisťovne zmluvne zaviazali uhradiť poskytovateľom zdravotnej starostlivosti po jej poskytnutí svojim poistencom. Vzťahy súvisiace s nákupom zdravotnej starostlivosti v rámci zmluvných vzťahov zdravotných poisťovní a poskytovateľov zdravotnej starostlivosti sú predmetom dohľadu úradu.

	Úrad obdržal v roku 2006 celkom 482 podaní fyzických a právnických osôb týkajúcich sa nákupu zdravotnej starostlivosti. 

Počet podaní celkom
z toho:
podnety
sťažnosti
Petície	482

468
13
1	
Ukončené podania
z toho:
opodstatnené
neopodstatnené
ad acta
odstúpené podania
v riešení	426

92
249
19
62
56	

	Z celkového počtu 482 podaní bolo odstúpených 62 podaní, čo predstavuje 12,9%. Odstupované boli podania neprísluchajúce do kompetencie úradu, napr. na Ministerstvo zdravotníctva SR, samosprávne kraje, Slovenskú lekársku komoru a pod.

	Najčastejším predmetom podaní boli poplatky v zdravotníctve (poplatky za lieky, zdravotnícke pomôcky, poskytnutú zdravotnú starostlivosť – ambulantnú, ústavnú, kúpeľnú atď.), úhrada výkonov za zdravotnú starostlivosť, zmluvy so zdravotnými poisťovňami, predpisovanie lieku resp. zdravotnej pomôcky a pod.

	Dohľady na diaľku a na mieste boli zamerané na konkrétne podnety jednotlivých podaní a zároveň úrad vykonal opakované dohľady nad pripravenosťou Union zdravotná poisťovňa, a. s. a Európska zdravotná poisťovňa, a. s. na vykonávanie verejného zdravotného poistenia a nad uzatváraním zmluvných vzťahov s poskytovateľmi zdravotnej starostlivosti. Komplexný dohľad sa vykonával v zdravotných poisťovniach na zabezpečovanie záchrannej zdravotnej služby a geriatrickej starostlivosti.

2. 9. Registre a zoznamy

	Podľa § 20 ods. 1 písm. e) zákona č. 581/2004 Z. z. úrad vedie nasledovné registre a zoznamy:

	Register alebo zoznam	Stav (počet) k	
		31. 12. 2005	30. 12. 2006	
1.	centrálny register poistencov SR	5 320 352	5 304 116	
2.	zoznam zdravotných poisťovní, ktoré vykonávajú verejné zdravotné poistenie	6	7	
3.	zoznam platiteľov poistného	1 014 458	1 126 432	
4.	zoznam poskytovateľov zdravotnej starostlivosti	13 137	13 145	
5.	zoznam kódov lekárov	32 344	33 991	
6.	zoznam kódov poskytovateľov zdravotnej starostlivosti	17 819	20 947	
7.	register podaných prihlášok na verejné zdravotné poistenie *)	91 107	95 295	
*)  - za rok 2005 resp. rok 2006 

	Úrad v súlade so zákonmi vedie aj ďalšie zoznamy:
	Zoznam	Stav (počet) k	
		31. 12. 2005	30. 12. 2006	
1.	zoznam porušení všeobecne záväzných predpisov poistencom *)	298 925	252 477	
2.	zoznam porušení všeobecne záväzných predpisov platiteľom poistného *)	1 150 075	3 409 599	
3.	zoznam poistencov čakajúcich na poskytnutie zdravotnej starostlivosti	9 739	8 586	
4.	zoznam poistencov zaradených na dispenzarizáciu	385 225	578 719	
5.	zoznam úhrad jednotlivým poskytovateľom zdravotnej starostlivosti za poskytnutú zdravotnú starostlivosť *)	358 260	1 065 231	
6.	zoznam neuhradených úhrad jednotlivým poskytovateľom zdravotnej starostlivosti za poskytnutú zdravotnú starostlivosť *)	91 920	44 419	
7.	zoznam oznámení o prijatých prihláškach na zmenu zdravotnej poisťovne *)	51 090	773 091	
8.	zoznam osôb, ktoré počas života odmietli pitvu	73	180	
*)  - za rok 2005 resp. rok 2006 

	Úrad v roku 2005 spracoval nový spôsob generovania kódov lekárov a poskytovateľov zdravotnej starostlivosti z dôvodu končiaceho sa radu možných čísiel, ako aj spresnenia ich evidencie. V roku 2006 zrealizoval na území celej SR výmenu kódov lekárov a kódov poskytovateľov zdravotnej starostlivosti s platnosťou od 1. 1. 2007. V rámci nového systému prideľovania kódov úrad do 31. 12. 2006 vydal 54 945 nových kódov lekárov a 25 850 nových kódov poskytovateľov zdravotnej starostlivosti.

2. 10. Vestník  úradu

	V súlade s § 20 ods. 1 písm. f) zákona č. 581/2004 Z. z. úrad  v roku 2006 vydal 8 čísiel vestníka. Vo vestníkoch uverejnil 26 metodických usmernení na poskytovanie zdravotnej starostlivosti a na vykonávanie verejného zdravotného poistenia.

3. Plnenie rozpočtu

Ekon.
klasif.	Názov položky	Skutočnosť
2005
(v tis. Sk)	Rozpočet 2006
(v tis. Sk)	Skutočnosť
k 31. 12. 06
(v tis. Sk)	Plnenie
rozp.
%	
Zostatok prostriedkov z predch. roka	0	393 400	490 694	124,7	
Príjmy	
222 003	Za porušenie predpisov	58	0	691	X	
223 001	Za predaj výrobkov, tovarov a služieb	6 391	52 600	14 789	28,1	
243	Úroky z účtov	434	800	792	99,0	
312 003	Zo zdravotných poisťovní	625 463	355 600	333 513	93,8	
312 001	Dotácia ŠR	100 000	0	0	X	
	Príjmy celkom	732 346	802 400	840 479	104,7	
	
Výdavky	
610	Mzdy	107 099	145 800	142 129	97,5	
620	Odvody z miezd	36 364	51 350	48 638	94,7	
630	Tovary a služby	85 205	186 550	116 197	62,3	
642 015	Nemocenské dávky	226	0	344	X	
	Bežné výdavky celkom	228 894	383 700	307 308	80,1	
700	Kapitálové výdavky	12 758	63 100	34 025	53,9	
	Výdavky celkom	241 652	446 800	341 333	76,4	
Prebytok hospodárenia k 31. 12.	490 694	355 600	499 146	140,4	
	
	Úrad hospodári podľa rozpočtu, ktorý je súčasťou rozpočtu verejnej správy. Rozpočet úradu schvaľuje dozorná rada úradu a následne aj Národná rada Slovenskej republiky. Rozpočet na rok 2006 schválila dozorná rada úradu 4. augusta 2005 uznesením č. 137/2005, Národná rada Slovenskej republiky 14. decembra 2005 uznesením č. 2014.

	V priebehu roka 2006 sa ukázalo, že niektoré podpoložky rozpočtovej klasifikácie pri tvorbe rozpočtu úradu na rok 2006 neboli správne odhadnuté. Pri zostavovaní rozpočtu na rok 2006 sa vychádzalo len z kvalifikovaných odhadov, pretože v tom čase úrad ešte mnohé zákonom stanovené činnosti nevykonával. Na základe vyjadrenia Ministerstva financií SR je pre úrad záväzné uznesenie Národnej rady SR a úpravu čerpania schválených položiek môže vykonať len Národná rada SR. Podľa tohto vyjadrenia prípadné prerozdelenie rozpočtu medzi jednotlivými podpoložkami rozpočtovej klasifikácie môže schváliť dozorná rada úradu, ktorá schvaľuje rozpočet úradu ešte pred Národnou radou SR. Na základe tohto vyjadrenia dozorná rada v priebehu roka dvakrát upravovala rozpočet úradu v podpoložkách položiek rozpočtovej klasifikácie. 

	Rozpis plnenia rozpočtu vo všetkých položkách a podpoložkách ekonomickej klasifikácie je vo výkaze Fin OST 4-04 – Výkaz o plnení rozpočtu ostatných subjektov verejnej správy, ktorý úrad predkladá Ministerstvu financií SR a ktorý je súčasťou priebežnej správy o hospodárení.

3. 1. Zostatok prostriedkov z prechádzajúceho roka

	Zostatok prostriedkov k 1. 1. 2006 sa skladal z dvoch častí. Prvou bol príspevok zdravotných poisťovní na činnosť úradu na rok 2006, ktorý zdravotné poisťovne uhradili na účet úradu v októbri 2005 vo výške 303 413 tis. Sk. V rozpočte na rok 2006 bol plánovaný príjem 308 400 tis. Sk, skutočnosť predstavovala 98,4% plánu. 

	Druhou časťou zostatku prostriedkov k 1. 1. 2006 bol prebytok hospodárenia roka 2005 vo výške 187 281 tis. Sk. Už v rozpočte na rok 2006 úrad predpokladal prebytok vo výške 85 000 tis. Sk. Prebytok spôsobila najmä skutočnosť, že úrad v roku 2005 len začal rozvíjať svoju činnosť a postupne v priebehu roka 2005 rozširoval okruhy jednotlivých odborných činností. Prebytok čiastočne spôsobila aj metóda sledovania výdavkov, pretože pri mesačnej splatnosti faktúr sú náklady mesiaca december výdavkami až v januári nasledujúceho roka. V januári 2005 úrad takúto fakturáciu neuhrádzal, pretože v roku 2004 ešte činnosť nevyvíjal, čím vznikla úspora v čerpaní rozpočtu a jej posun do nasledujúceho obdobia. Pritom treba vziať do úvahy, že úrad má na niektoré činnosti dohodnuté až štvrťročné fakturačné obdobie a preto sa výdavky za poskytnuté výkony vo štvrtom štvrťroku pravidelne uhrádzajú a ovplyvňujú čerpanie rozpočtu v nasledujúcom roku.

3. 2. Príjmy rozpočtu

	Rozhodujúcim príjmom úradu v roku 2006 bol príspevok zdravotných poisťovní na činnosť úradu podľa § 30 zákona č. 581/2004 Z. z. na rok 2007. Tento príspevok boli zdravotné poisťovne povinné poukázať na účet úradu do 20. októbra 2006 a úradom bude použitý v roku 2007. V rozpočte na rok 2006 bol podľa podkladov Inštitútu finančnej politiky Ministerstva financií SR predpokladaný príjem 355 600 tis. Sk, v skutočnosti do 20. októbra 2006 zdravotné poisťovne na účet úradu uhradili 333 513 tis. Sk, čo predstavuje 93,8% predpokladu. Úrad vykonal dohľad na mieste v štyroch zdravotných poisťovniach zameraný na správnosť výpočtu príspevku na činnosť úradu na rok 2007. Pri dohľade bolo zistené, že výpočet príspevku bol vykonaný správne, avšak poisťovne pri výpočte príspevku vychádzali z rôznych základov na výpočet príspevku. Rozdiely medzi rozpočtovaným príspevkom a skutočnosťou vo výške 22 087 tis. Sk vyplývajú aj z  nejasnej formulácie § 30 ods. 2)  zákona č. 581/2004 Z. z. a z neexistencie jednotnej metodiky zdravotných poisťovní na vyčíslenie základu pre výpočet príspevku. Úrad v roku 2006 opakovane žiadal Ministerstvo zdravotníctva SR o určenie jednotnej metodiky pre stanovenie základu pre výpočet príspevku.  

	Úrad mal v roku 2006 príjmy z pokút, ktoré udeľoval v súlade so zákonmi č. 581/2004 Z. z. a č. 580/2004 Z. z. platiteľom poistného, poistencom, poskytovateľom  zdravotnej starostlivosti a zdravotným poisťovniam vo výške 5 982 tis. Sk. Výnosy pokút sú v zmysle uvedených zákonov príjmom štátneho rozpočtu. Táto položka nie je rozpočtovaná. Po doručení metodického usmernenia z Ministerstva zdravotníctva SR z 11. 7. 2006 úrad pokuty odvádzal na príjmový účet kapitoly Ministerstva zdravotníctva SR v mesačných intervaloch.  V roku 2006 úrad odviedol prijaté pokuty v sume 5 278 tis. Sk, príjem z decembra 2006 odviedol začiatkom januára 2007.

	V rozpočte na rok 2006 boli plánované príjmy za činnosť úradu (podpoložka 223 001) vo výške 52 600 tis. Sk. Väčšiu časť príjmov mali tvoriť poplatky za vydané rozhodnutia v správnom konaní v sume 40 000 tis. Sk a v sume 12 600 boli plánované príjmy z úhrad za pitvy nariadené podľa osobitného predpisu a vykonané úradom. Príjmy z činnosti úradu boli v rozpočte na rok 2006 nadhodnotené. Dôvodom neplnenia predpokladov je najmä nízky počet podávaných návrhov na vydanie rozhodnutia zo strany zdravotných poisťovní, ale aj úspešnosť reálnych platieb z úradom vydaných výziev na zaplatenie nedoplatkov na poistnom zo strany platiteľov poistného. Úrad po zaplatení dlžného poistného na základe výzvy úradu nevydáva rozhodnutie a tým zdravotné poisťovne nemusia zaplatiť poplatok za vydanie rozhodnutia, resp. úrad zaplatený poplatok poisťovniam vracia. Tento stav by bolo vhodné legislatívne upraviť, pretože úradu vznikajú výdavky za činnosti súvisiace s vydaním výzvy. Príjmy úradu za vydané rozhodnutia v roku 2006 boli 2 553 tis. Sk, čo je len 6,4% z plánovaného príjmu za rok 2006. Nižšie počty vydávaných rozhodnutí neznižujú len príjmy úradu, ale zároveň má úrad aj nižšie výdavky súvisiace s touto činnosťou, najmä v podpoložkách poštovné a všeobecný materiál (papier, obálky, tonery a pod.). Z administratívnej činnosti úradu za vydávané povolenia a súhlasy zdravotným poisťovniam mal úrad príjem 439 tis. Sk. 

	Príjmy úradu z činnosti SLaPA pracovísk za pitvy nariadené podľa osobitného predpisu a vykonané úradom, toxikologické vyšetrenia a uloženie ľudských pozostatkov do chladiaceho zariadenia za rok 2006 predstavovali 10 261 tis. Sk, čo je 81,4% ročných príjmov plánovaných v roku 2006. Okrem toho mal úrad nerozpočtované príjmy vyplývajúce zo zmluvy o výučbovej základni vo výške 1 530 tis. Sk, 6  tis. Sk za príjem z úhrady nákladov za poskytnuté súťažné podklady. Celkovo je príjmová podpoložka 223 001 plnená na 28,1%. 

	Za sledované obdobie úrad prijal úroky z finančných prostriedkov na účtoch v Štátnej pokladnici vo výške 792 tis. Sk.

3. 3. Výdavky rozpočtu

	Výdavky úradu na rok 2006 boli rozpočtované v čiastke 446 800 tis. Sk. V roku 2006 boli skutočné výdavky 341 333 tis. Sk., čo predstavuje 76,4%.

	Mzdové výdavky boli schválené vo výške 145 800 tis. Sk, skutočné čerpanie bolo 142 129 tis. Sk, čo predstavuje 97,5% z rozpočtovaných výdavkov na mzdy na rok 2006.

	Výdavky na poistné a príspevky do poisťovní boli v rozpočte na rok 2006 predpokladané v čiastke 51 350 tis. Sk, skutočnosť bola 48 638 tis. Sk, t. j. 94,7% z rozpočtovaných výdavkov na poistné a príspevky do poisťovní.

	Výdavky na tovary a služby boli schválené na rok 2006 vo výške 186 050 tis. Sk, skutočné výdavky boli 116 197 tis. Sk, čo predstavuje 62,5% z rozpočtovaných výdavkov na tovary a služby. 

	Úrad mal k 31. 12. 2006 pre potrebu ústredia, pobočiek a SLaPA pracovísk prenajaté kancelárske priestory, obslužné priestory, pitevne, chladiace boxy a laboratóriá v celkovej výmere 14 845 m2 v cenovej relácii od 200 do 4 000 Sk za m2 na rok (priemerná cena 1 082 Sk za m2 na rok). 

	Čerpanie vybraných rozhodujúcich výdavkov na tovary a služby je v nasledovnej tabuľke:
Rozpočtová klasifikácia	Názov podpoložky	Výdavky
v roku  2005
(v tis. Sk)	Rozpočet 2006
(v tis. Sk)	Upravený rozpočet
2006
(v tis. Sk)	Výdavky 
v roku 2006
(v tis. Sk)	Percento čerpania uprav. rozpočtu	
631 001	Cestovné tuzemské	919	2 500	1 500	1 249	83,3	
632 001	Energie	5 912	12 960	12 110	8 438	69,7	
632 003	Poštovné a telekom. služby	4 803	38 500	28 500	9 338	32,7	
633 001	Interiérové vybavenie	11 110	2 500	3 000	2 630	87,7	
633 002	Výpočtová technika	6 022	2 300	2 300	1 334	58,0	
633 004	Prev. stroje, prístroje, zariad.	1 252	2 300	2 300	246	10,7	
633 005	Špec. stroje, prístroje, zariad.	51	650	3 650	1 474	40,4	
633 006	Všeobecný materiál	6 989	16 800	15 300	10 074	65,8	
633 013	Softvér a licencie	4 004	2 600	5 600	4 943	88,3	
634 001	Palivá, mazivá, oleje	993	3 500	2 500	1 805	72,2	
635 002	Údržba výp. tech. a softvéru	2 822	250	2550	2 314	90,7	
636 001	Nájomné, budov, objektov	11 440	18 460	18 310	17 095	93,4	
636 002	Nájomné za stroje, prístroje	3 614	1 650	3 300	3 264	98,9	
637 004	Všeobecné služby 	1 962	6 500	6 500	6 106	83,9	
637 005	Špeciálne služby	8 840	36 360	39 360	25 477	64,7	
637 014	Stravovanie	4 867	5 150	5 500	5 272	95,9	
637 027	Odmeny zam.  mimoprac. pomeru	3 861	6 560	3 560	3 431	96,4	
	Ostatné podpoložky	5 744	27 010	30 210	11 707	38,6	
630	Tovary a služby celkom	85 205	186 550	186 050	116 197	62,5	

	Kapitálové výdavky boli v rozpočte na rok 2006 predpokladané vo výške 63 100 tis. Sk, skutočné kapitálové výdavky boli v čiastke 34 025 tis. Sk, t. j. 53,9%. V roku 2005 bola na kapitálové výdavky použitá suma 12 758 tis. Sk. V rozpočte bol z čiastky 63 100 tis. Sk predpokladaný výdavok 50 mil. Sk na komplexný informačný systém úradu. Suma 50 mil. Sk bola rozpočtovaná už v rozpočte na rok 2005 a z dôvodu predpokladaného nevyčerpania tvorila podstatnú časť kapitálových výdavkov v rozpočte roku 2006. Rovnaká situácia s čerpaním rozpočtu na komplexný informačný systém bola aj v roku 2006. V rozpočte na rok 2006 neboli predpokladané výdavky na nákup osobných automobilov, výpočtovej techniky a telekomunikačnej techniky. Skutočné kapitálové výdavky na obstaranie osobných automobilov boli v I. štvrťroku 2006 v objeme 8 049 tis. Sk. Osobné automobily boli nakúpené v decembri 2005 (8 ks pre pobočky, 2 ks pre potreby ústredia), úhrada a teda výdavok bol však až v januári 2006. V rozpočte na rok 2005 boli výdavky na nákup osobných automobilov plánované vo výške 18 000 tis. Sk, skutočnosť bola však len 7 958 tis. Sk a výdavok v sume 8 049 tis. Sk bol použitý až v januári 2006. Obdobne to bolo s výpočtovou a telekomunikačnou technikou.  

	Z týchto dôvodov bola navrhnutá úprava štruktúry kapitálových výdavkov v rozpočte úradu na rok 2006 a túto úpravu rozpočtu dozorná rada úradu schválila. V druhom polroku 2006 úrad intenzívne čerpal kapitálové výdavky najmä na zlepšenie vybavenia SLaPA pracovísk. Pre ich potrebu boli nakúpené autoklávy, mikroskopy, autotechnikóny, vozíky do chladiacich boxov, pitevné stoly a ďalšia technika, prístroje a zariadenia. Úrad rekonštruoval priestory SLaPA pracoviska Banská Bystrica s výhľadom ukončenia v prvom polroku 2007.

Rozpočtová klasifikácia	Názov	Výdavky v roku 2005
(v tis. Sk)	Rozpočet 2006
(v tis. Sk)	Upravený rozpočet
2006
(v tis. Sk)	Výdavky 
v roku 2006
(v tis. Sk)	Percento čerpania uprav. rozpočtu	
700	Kapitálové výdavky celkom	12 758	63 100	63 100	34 025	53,9	
711 003	Softvér	0	50 000	29 900	2 575	8,6	
713 001	Interiérové vybavenie	0	0	155	152	98,1	
713 002	Výpočtová technika	3 075	0	9 955	9 951	100,0	
713 003	Telekomunikačná technika	978	0	600	561	93,5	
713 004	Prev. stroje, prístroje, zariadenia	527	13 100	12 490	12 202	97,7	
713 005	Špec. stroje, prístroje, zariadenia	220	0	0	0	0	
714 001	Osobné automobily	7  958	0	9 450	8 049	85,2	
717 003	Real. stavieb a tech. zhodnot.	0	0	550	535	97,3	

3.4. Prebytok hospodárenia

	V rozpočte na rok 2006 úrad predpokladal prebytok hospodárenia vo výške príspevku zdravotných poisťovní na činnosť úradu vo výške 355 600 tis. Sk, ktorý poisťovne poukazujú k 20. októbru a úrad tento príspevok prevádza do nasledujúceho roka. Napriek nižšiemu príspevku zdravotných poisťovní na činnosť úradu o 22 087 tis. Sk úrad má prebytok 499 146 tis. Sk. Tento prebytok bol spôsobený vyšším prebytkom hospodárenie k 31. 12. 2005, ale aj nižšími bežným a najmä kapitálovými výdavkami v priebehu roka 2006 oproti schválenému rozpočtu. Nízke čerpanie výdavkov v oblasti kapitálových výdavkov bolo spôsobené neukončením verejnej súťaže na dodávku komplexného informačného systému úradu. Prebytok hospodárenia úrad v súlade s § 28 ods. 5 zákona č. 581/2004 Z. z. použije v ďalších rokoch a to najmä na kapitálové výdavky.

4. Náklady a výnosy

	Úrad hospodári podľa rozpočtu príjmov a výdavkov, ktorý je súčasťou rozpočtu verejnej správy a preto je povinný sledovať príjmy a výdavky podľa rozpočtovej klasifikácie. Zároveň má povinnosť viesť účtovníctvo, ktoré sleduje náklady a výnosy. Súvaha a výkaz ziskov a strát k 31. 12. 2006 sú súčasťou správy o hospodárení za rok 2006 a vyjadrujú finančný vzťah k čerpaniu nákladov a výnosov, čím vzniká nesúlad pri porovnaní s výkazom FIN-OST 4-04.

	Celkové náklady úradu v roku 2006 boli 320 086 tis. Sk. Mzdové náklady boli vo výške 145 503 tis. Sk, čo predstavuje 45,5% z celkových nákladov. Priemerná mesačná mzda zamestnanca úradu v roku 2006 bola 26 555 Sk. Na priemernú mzdu úradu vplýva vzdelanostná štruktúra definovaná v § 18 a 20 zákona č. 581/2004 Z. z. s prevahou vysokoškolsky vzdelaných zamestnancov. Úrad zamestnáva 52% vysokoškolsky vzdelaných osôb, z toho na ústredí viac ako 60% a na pobočkách skoro 64%. Druhým činiteľom ovplyvňujúcim priemernú mzdu je neatraktívnosť prác vykonávaných na SLaPA pracoviskách, ktoré sú zároveň infekčne vysokorizikové s príslušným mzdovým zvýhodnením za prácu v sťaženom a zdraviu škodlivom pracovnom prostredí.

	Rozpočtovaný priem. počet zamestnancov	Skutočný stav
k 31. 12. 05	Skutočný stav
k 31. 12. 06	Priemerný prepočítaný počet zam.	Rozpis plánu miezd
(tis. Sk)	Skutočnosť 
k 31. 12. 06 
(tis. Sk)	Percento čerpania rozpisu	
Ústredie	112	108	114,2	114,4	36 195	42 063	116,2	
Pobočky	204	114	142,3	137,2	57 380	40 460	70,5	
SLAPA	181	211	204,0	205,1	52 225	62 980	120,6	
Spolu	497	433	461,5	456,6	145 800	145 503	99,8	

	Porovnanie niektorých významných nákladových položiek:
Účet	Náklad	V roku 2005
v tis. Sk	Z celkových nákladov	V roku 2006
v tis. Sk	Z celkových nákladov	
501	Spotreba materiálu	32 866	12,4%	22 598	7,1%	
502	Spotreba energie	8 415	3,2%	9 112	2,8%	
511	Opravy a udržiavanie	4 669	1,8%	4 494	1,4%	
512	Cestovné	1 228	0,4%	1 524	0,5%	
518	Ostatné služby	31 204	11,8%	56 327	17,6%	
521	Mzdové náklady	122 780	46,3%	145 503	45,5%	
524	Zákonné poistenie	39 809	15,0%	48 032	15,0%	
545	Kurzové straty	1 469	0,6%	2 619	0,8%	
549	Iné ostatné náklady	14 290	5,4%	15 372	4,8%	
551	Odpisy dlhodob. maj.	5 722	2,2%	11 124	3,5%	
	Ostatné náklady	2 782	1,0%	3 381	1,1%	
	Náklady celkom	265 234		320 086		
	
	Celkové výnosy úradu k 31. 12. 2006 boli 322 926 tis. Sk (k 31. 12. 2005 to bolo 431 915 tis. Sk). Rozhodujúcim výnosom bol prevod príspevku zdravotných poisťovní na činnosť úradu na rok 2006 v sume 303 413 tis. Sk. Príspevok bol príjmom v roku 2005, v účtovníctve bol zaúčtovaný ako výnos budúceho obdobia a v januári 2006 preúčtovaný do výnosov. 

	Ďalšími výnosmi v roku 2006 boli tržby za pitvy nariadené podľa osobitného predpisu a tržby za toxikologické vyšetrenia. V priebehu prvého polroka 2006 úrad začal účtovať náhrady na chladenie mŕtvych. Úrad uzatvoril zmluvu s Univerzitou P. J. Šafárika Košice o vytvorení výučbovej základne a na základe tejto zmluvy si vyúčtoval od Univerzity J. P. Šafárika náhrady za umožnenie výučby študentov v sume 1 530 tis. Sk.

	Rozdelenie výnosov úradu v roku 2006 a porovnanie s rokom 2005 je v nasledujúcej tabuľke:

Účet	Výnos	Skutočnosť k 31. 12. 05
(v tis. Sk)	Skutočnosť k 31. 12. 06
(v tis. Sk)	
602	Tržby z predaja služieb
z toho:	7 873	12 807	
	- súdne pitvy	7 417	8 964	
	- chladenie	0	393	
	- toxikologické vyšetrenia	456	1 896	
	- výučbová základňa	0	1 530	
	- ostatné tržby	0	24	
623	Aktivácia nehmot. majetku	0	1 386	
644	Úroky	362	873	
645	Kurzové zisky	426	1 455	
649	Ostatné výnosy
z toho:	323 254	306 405	
	- príspevky ZP na činnnosť	322 050	303 413	
	- povolenia a súhlasy	761	439	
	- vydanie rozhodnutí	385	2 553	
	- úroky z omeškania	58	0	
	Ostatné	100 000	0	
	Výnosy celkom	431 915	322 926	

5. Dlhodobý majetok

	Stav a rozdelenie dlhodobého majetku k 31. 12. 2006 je vyjadrený v nasledujúcej tabuľke. Majetok v tabuľke je uvedený v obstarávacích cenách:

	Stav
k 1. 1. 06
(v tis. Sk)	Prírastok/
úbytok
(+/-)
(v tis. Sk)	Stav
k 31. 12. 06
(v tis. Sk)	
Dlhodobý majetok celkom	23 754	+25 114	48 868	
z toho	
-	nehmotný	780	+3 488	4 268	
-	hmotný celkom	22 974	+21 626	44 600	
z toho	
-	stavby	0	+311	311	
-	stroje, prístroje	6 774	+20 792	27 566	
-	dopravné prostriedky	16 007	0	16 007	
-	ostatný hmotný majetok 	193	+152	345	
-	nezaradený hmotný majetok	0	+371	371	

	Dlhodobý hmotný majetok úrad odpisuje rovnomerne podľa § 27 a § 29 zákona č. 595/2003 Z. z. o dani z príjmov v znení neskorších predpisov. Zrýchlené odpisovanie majetku sa neuplatňuje. Dlhodobý majetok úradu bol k 31. 12. 2006 odpísaný na 34,4%, zostatková hodnota dlhodobého majetku k 31. 12. 2006 bola 32 080 tis. Sk.

6. Financie

	Finančné prostriedky úradu vedie úrad v zmysle § 28 ods. 9 zákona č. 581/2004 Z. z. a v súlade so zákonom č. 291/2002 Z. z. o Štátnej pokladnici na účtoch v Štátnej pokladnici. V systéme Štátnej pokladnice je úrad zaradený ako klient B.

6.1. Pokladnice

	K 1. januáru 2006 mal úrad otvorenú hotovostnú pokladnicu na ústredí a 8 hotovostných pokladníc na pobočkách. Z dôvodu vyberania poplatkov za toxikologické vyšetrenia a za chladenie mŕtvych tiel (§ 5 ods. 4 zákona č. 470/2005 Z. z. o pohrebníctve) úrad od 1. apríla 2006 otvoril hotovostné pokladnice na SLaPA pracoviskách. Limit denného zostatku na ústredí bol stanovený na 2 000 Sk, na pobočkách 1 000 Sk. Na SLaPA pracoviskách je limit denného zostatku 200 Sk a o tento limit sa znižuje limit príslušnej pobočky. Celkový zostatok hotovosti vo všetkých pokladniciach k 31. decembru 2006 bol 3 066,50 Sk.

	Ústredie úradu má otvorené valutové pokladnice na EUR, CZK a GPB používané na zúčtovanie zahraničných pracovných ciest. Zostatok v týchto pokladniciach k 31. decembru 2006 bol nulový.

	Podľa § 12 ods. 2 písm. i) zákona č. 291/2002 Z. z. o Štátnej pokladnici v znení neskorších predpisov je možné použiť peňažné prostriedky v hotovosti s výnimkami uvedenými pod písmenami a) – h) do výšky 1% ročného rozpočtu bežných výdavkov. V roku 2006 bolo v pokladniciach úradu (ústredie a pobočky) použitých v zmysle cit. zákona 827 394,00 Sk, čo predstavuje 0,27% z bežných výdavkov v roku 2006.

6.2. Bankové účty

	Na účtoch, ktoré má úrad otvorené v Štátnej pokladnici, evidoval k 31. decembru 2006 nasledovné zostatky:
-	bežný účet – 	4 196 098,30 Sk,
-	účet na poplatky – 	494 020 504,48 Sk,
-	zúčtovací účet – 	44 462 571,72 Sk,
-	účet pre sociálny fond – 	648 542,60 Sk,
-	účet pokút – 	690 994,35 Sk,
-	depozitný účet – 	4 000,00 Sk.

	Okrem účtov v Štátnej pokladnici má úrad k dispozícii 9 účtov vo VÚB, ktoré používa na dopĺňanie a odvod hotovosti z pokladníc ústredia, pobočiek a SLaPA pracovísk. Na týchto účtoch bol celkový stav k 31. 12. 2006 vo výške 245 590,14 Sk.

	Celkový zostatok na účtoch úradu k 31. 12. 2006 bol vo výške 544 268 301,59 Sk. 

7. Záväzky a pohľadávky

Záväzky úradu k 31. 12. 2006 boli 309 144 tis. Sk. Rozdelenie záväzkov je v nasledujúcej tabuľke:

Záväzok	K 31. 12. 2005
(v tis. Sk)	K 31. 12. 2006
(v tis. Sk)	
Z obchodného styku
z toho:	127 152	281 501	
- dodávatelia	20 466	10 807	
- depozit	0	4	
- z čin. styčného orgánu	105 195	269 991	
- ostatné	1 491	699	
Voči zamestnancom	8 109	9 009	
Voči inštit. soc. poistenia	5 037	5 321	
Daňové	1 264	1 321	
Voči štátnemu rozpočtu	0	11 950	
Sociálny fond	168	42	
Záväzky celkom	141 730	309 144	

	Záväzky z obchodného styku predstavovali 281 501 tis. Sk, z toho záväzky voči dodávateľom boli 10 807 tis. Sk. Záväzky voči dodávateľom boli spôsobené najmä 30-dennou splatnosťou faktúr. 

	Najväčší krátkodobý záväzok z obchodného styku súvisí s činnosťou úradu ako styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom členských štátov EÚ. Záväzok voči členskému štátu EÚ vzniká uplatnením si úhrady za zdravotnú starostlivosť poskytnutú poistencovi slovenskej zdravotnej poisťovne v štáte EÚ. Zároveň so vznikom záväzku voči štátu EÚ vzniká pohľadávka voči príslušnej slovenskej zdravotnej poisťovni. Pohľadávka voči štátu EÚ vzniká uplatnením si úhrady za zdravotnú starostlivosť poskytnutú poistencovi príslušného štátu EÚ na území SR. Zároveň s pohľadávkou vzniká záväzok voči slovenskej zdravotnej poisťovni. Prehľad o záväzkoch súvisiacich s činnosťou styčného orgánu:

Záväzky	k 31. 12. 2005	k 31. 12. 2006	
voči štátom EÚ	61 663 836,56	126 584 450,55	
voči ZP v SR	43 531 437,00	143 406 784,59	

	Úrad k 31. 12. 2006 evidoval záväzok voči štátnemu rozpočtu vo výške 11 950 tis. Sk. Tento záväzok tvorili správoplatnené pokuty udelené úradom za priestupky v zdravotnom poistení a pri poskytovaní zdravotnej starostlivosti. Uhradené pokuty vo výške 5 278 tis. Sk úrad odviedol na príjmový účet kapitoly štátneho rozpočtu.
 
	Ostatné záväzky (zamestnanci, zúčtovanie odvodov z miezd, preddavky dane zo závislej činnosti) boli z miezd za mesiac december vo výške 15 651 tis. Sk.

	Pohľadávky úradu k 31. 12. 2006 boli 239 805 tis. Sk, rozdelenie pohľadávok je v nasledujúcej tabuľke:

Pohľadávka	K 31. 12. 2005
(v tis. Sk)	K 31. 12. 2006
(v tis. Sk)	
Z obchodného styku
z toho:	96 130	228 531	
- odberatelia	2 675	3 451	
- z čin. styčného orgánu	91 979	224 365	
- ostatné	1 476	715	
Poskytnuté prevádzkové preddavky	15	15	
Za udelené pokuty	0	11 259	
Iné pohľadávky	72	0	
Pohľadávky celkom	96 217	239 805	

	Najväčšiu časť pohľadávok z obchodného styku predstavovali, tak ako pri záväzkoch  z obchodného styku, pohľadávky súvisiace s činnosťou úradu ako styčného orgánu. Prehľad o pohľadávkach súvisiacich s činnosťou styčného orgánu:

Pohľadávky	k 31. 12. 05	k 31. 12. 06	
voči štátom EÚ	34 492 100,02	118 463 427,14	
voči ZP v SR	57 487 253,90	105 901 675,47	

	Pohľadávky za výkon pitvy nariadenej podľa osobitného predpisu viazané k § 49 ods. 2 zákona č. 581/2004 Z. z. a za toxikologické vyšetrenia boli 3 451 tis. Sk. Zadávatelia súdnych pitiev uvoľňujú finančné prostriedky na úhradu svojich záväzkov zvyčajne až po uzatvorení prípadu, čo v niektorých prípadoch môže predstavovať aj niekoľko mesiacov. 

	Pohľadávky súvisiace s udelenými pokutami za priestupky v zdravotnom poistení a pri poskytovaní zdravotnej starostlivosti voči poistencom, platiteľom poistného a poskytovateľom zdravotnej starostlivosti evidoval úrad k 31. 12. 2006 vo výške 11 259 tis. Sk.

	Ostatné pohľadávky v sume 715 tis. Sk sú najmä pohľadávky vyplývajúce zo zúčtovaním so sociálnym fondom. Preddavky vo výške 15 tis. Sk boli poskytnuté vydavateľom za dodávky novín, časopisov a iných periodík pre potreby úradu na rok 2007.

8. Záver

	V roku 2006 úrad vykonával činnosť v porovnaní s rokom 2005 v širšom rozsahu v nadväznosti na úlohy vyplývajúce zo zákona č. 581/2004 Z. z. (napr. ročné zúčtovanie). Pri spracovávaní a schvaľovaní rozpočtu na rok 2006, ktorého tvorba sa realizovala v prvej polovici roka 2005, sa vychádzalo najmä z odhadov a predpokladov príjmov a výdavkov. Plánované výdavky rozpočtu v roku 2006 neboli prekročené. Výraznejšie odchýlky v tvorbe a čerpaní niektorých položiek boli zohľadnené pri tvorbe rozpočtu na rok 2007. V roku 2007 úradu pribudnú nové úlohy vyplývajúce z udeľovania pokút za priestupky pri podávaní ročného zúčtovania poistného za rok 2005 a za priestupky pri zmenách poisťovní poistencami v roku 2006. Úrad po prípravných prácach začne vymáhať neuhradené pokuty udelené platiteľom poistného, poistencom a poskytovateľom zdravotnej starostlivosti. Okrem toho úrad čakajú náročné úlohy pri budovaní komplexného informačného systému.